ሁሉም ለሲዳማ የባህል አባቶች እና ሽማግሌዎች መልዕክት ተገዢ እንዲሆን ጠቅላይ ሚኒስትሩ ጥሪ አቀረቡ
አዲስ አበባ፦ጠቅላይ ሚኒስትር ዐቢይ አህመድ ሁሉም ሰው ለሲዳማ የባህል አባቶች እና ሽማግሌዎች መልዕክት ተገዢ በመሆን በየቤቱ ሆኖ፣ እጆቹን በመታጠብ፣ ርቀቱን በመጠበቅና ሌሎችንም በመርዳት በዓሉን እንዲያከብሩ ጥሪ አቀረቡ።
ጠቅላይ ሚኒስትሩ የፊቼ ጨምበላላ በዓልን አስመልክተው ባስተላለፉት የእንኳን አደረሳችሁ መልዕክት ፤ የሲዳማ ሽምግሌዎች የወቅቱን ሁኔታ በመረዳት በዓሉ በቤት እንዲከበር ያስተላለፉት መልዕክት ለሀገራቸውና ለሕዝባቸው ኃላፊነት የሚሰማቸው ፤የሰው ሕይወት የሚገዳቸው መሆኑን ያሳዩበት ሁነት በመሆኑ አድናቆታቸውን ገልጸዋል።
የፊቼ ጨምበላላ በዓል ከአሮጌው ዓመት ወደ አዲሱ ስላሸጋገረን ምስጋና፣ መጪውን ዓመት የሰላም፣ የፍቅር እና የብልጽግና እንዲያደርግልን ምልጃ፣ ለፈጣሪ የሚቀርብበት በዓል ነው። የተጣሉ ዕርቅ ያወርዱበታል፤ ፈጣሪ ለሽማግሌዎች የሰጣቸው እውነት ወይም ሃላሌ ይጸናበታል፤ ሕፃናትና ከብቶች ጠግበው ይዉሉበታል ብለዋል።
የፊቼ ጨምበላላ በዓል ከሥነ ፈለክ ጋር የነበረንን ጥንታዊ የዕውቀት ግንኙነት ያመለከተ ነው ያሉት ጠቅላ ሚኒስትሩ ፣ ሽማግሌዎቹ የበዓሉን ዕለት የሚወስኑት የመሬትን፣ የፀሐይን፣ የጨረቃንና የከዋክብትን ሥርዓተ ዑደት በመመልከትና የእነዚህን አካላት ቅንጅት በማጥናት እንደሆነም አመልክተዋል፡፡
በፊቼ ጨምበላላ ጊዜ ሽማግሌዎቹ የሚሰጡት ምክር ሰባት እጅግ ወሳኝ በሆኑ ዕሴቶች ላይ የተመሠረቱ መሆኑን አመልክተው፤ እነሱም ሕዝቡ ጠንክሮ እንዲሠራ፣ አረጋውያንን እንዲያከብርና እንዲረዳ፣ ሀገር በቀል ዛፎችን እንዳይቆርጥ፣ እንዲከባከብ፤ ሰዎች ከስንፍና እንዲርቁ፣ ልመናን እንዲጸየፉ፣ ከስርቆትና በሐሰት ከመመስከር እንዲቆጠቡ ይመክራሉ።በዓሉ በዋናነት ተካፍሎ መኖርን ያስተምራል።መልካም አስተዳደር እንዲሰፍን ይጠይቃል።ማኅበራዊ ትብብርን ያጠናክራል።በሰላም አብሮ መኖርንና ከሌሎች ጋር መተሳሰርን ያበረታታልም ብለዋል፡፡
ከሁሉም በላይ ፊቼ ጨምበላላ ለሕፃናትና ለዕውቀት ሽግግር የላቀ ሥፍራ አለው።ልጆች የእናት አባቶቻቸው ታሪክና የሕዝቡ ባህል ይነገራቸዋል።በቃል እየተላለፈ የመጣውን ትውፊት ይወርሳሉ።በበዓል ቀን በሚደረገው ክዋኔ እንዲሳተፉና ማንነታቸውን እንዲያውቁ ይደረጋል።ነባሩ ዕውቀት ከወላጅ ወደ ልጅ በሽማግሌዎች ትረካ የሚተላለፈው በዋናነት በፊቼ ጨምበላላ ወቅት ነው። ይህ መቼም ቢሆን በየቤታችን ልንተገብረው የሚገባ ድንቅ ዕሴት ስለመሆኑም ተናግረዋል፡፡
ሲዳማዎች ከአሮጌው ወደ አዲሱ ዓመት የመሸጋገሪያ ተምሳሌት በሆነው በ “በ” ቅርፅ በሚሠራው “ሁሉቃ” ልጆቻቸውንና ከብቶቻቸውን በማሳለፍ፣ በአሮጌው ዓመት የነበሩ ችግሮች፣ መከራዎች፣ በሽታዎች ከኋላችን ቀርተው፣ አዲስ ወደ ሆነውና ብሩህ ተስፋ ወደሚታይበት የብልጽግና ጎዳና እኛንም ምራን በማለት ይለምናሉ።ለዚሁ ዕለት ተብሎ ወደሚዘጋጀው ለምለም መስክ ከብቶቻቸውን ያሠማራሉ። እኛም ዓለማችንን እና ሀገራችንን ሥጋት ላይ የጣለውን የኮሮና ቫይረስ ወረርሽኝ ፈጣሪ ከኋላችን አስቀርቶ፣ በአዲሱ ዓመት ወደ ብልጽግና ጎዳና እንዲመራን ከሲዳማዎች ጋር አብረን ፈጣሪን እንማጸናለን ብለዋለ፤፡፡
የሲዳማ ፊቼ ጨምበላላ የአዲስ ዓመት በዓል በዓለም አቀፍ ደረጃ በተባበሩት መንግሥታት የትምህርት፣ የሳይንስና የባህል ድርጅት (ዩኔስኮ) በቅርስንት ከተመዘገቡት አምስት የሀገራችን ቅርሶች መካከል አንዱ መሆኑ ይታወቃል።አዲስ ዘመን ግንቦት 13/2012 በጋዜጣው ሪፖርተር